b"\n_START_ARTICLE_\nMacintosh\n_START_PARAGRAPH_\nMacintosh (uuemad mudelid kannavad nime Mac) on personaalarvuti mark, mida toodab Apple._NEWLINE_Esimene Macintosh, Macintosh 128K, tuli m\xc3\xbc\xc3\xbcki 24. jaanuaril 1984 ja see oli esimene majanduslikult edukas laiatarbearvuti, millel oli hiir ja graafiline kasutajaliides._NEWLINE_Idee tavakasutajale m\xc3\xb5eldud personaalarvutist tekkis 1970 aastate l\xc3\xb5pus. 1979. aastal asutati Apple'is selle arendusmeeskond. Inglise keeles t\xc3\xa4hendab s\xc3\xb5na apple \xc3\xb5una, aga t\xc3\xb6\xc3\xb6r\xc3\xbchma juhi Jef Raskini lemmik\xc3\xb5unasort oli McIntosh. Selle j\xc3\xa4rgi saigi personaalarvuti nime. Kuna nimi sarnanes k\xc3\xb5lalt v\xc3\xa4ga helitehnikatootja McIntosh Laboratory nimega, pidi Apple'i juht Steve Jobs sellelt ostma nime kasutamise \xc3\xb5iguse._NEWLINE_Esimesel turustatud mudelil oli hulk puudusi. Tal oli v\xc3\xa4he m\xc3\xa4lu isegi teiste sama aja arvutitega v\xc3\xb5rreldes, ainult 128 kB, ja seda polnud lihtne laiendada. K\xc3\xb5vaketast polnud ja seda ei saanud ka kergesti lisada. 1985. aasta oktoobris suurendas Apple Maci m\xc3\xa4lu 512 kB-ni ja pakkus ka \xc3\xbclej\xc3\xa4\xc3\xa4nud arvutite m\xc3\xa4lu suurendamist._NEWLINE_10. jaanuaril 1986 tuli m\xc3\xbc\xc3\xbcgile Macintosh Plus, millel oli 1 MB RAM ja seda sai kergesti laiendada 4 MB-ni, ning SCSI paralleelliides, mis v\xc3\xb5imaldas kuni 7 lisaseadet, mille hulgas v\xc3\xb5isid olla n\xc3\xa4iteks k\xc3\xb5vaketas ja skanner. Flopiketta mahtu oli suurendatud 800 kB-ni. Macintosh Plus oli suure m\xc3\xbc\xc3\xbcgieduga ja seda toodeti muutmata kujul kuni 15. oktoobrini 1990 ehk 4 aastat ja 10 kuud._NEWLINE_Esimene mudel saavutas suure populaarsuse ja turuosa, kuid kaotas selle 1990-ndatel, kui arvutiturul hakkas domineerima Microsoft._NEWLINE_Macintoshi arvutid kasutavad macOSi operatsioonis\xc3\xbcsteemi, mille uusim versioon on macOS Sierra (10.12). Alates 2003. aastast on uued versioonid v\xc3\xa4lja tulnud \xc3\xbcle aasta. Viimased 8 versiooni on kandnud kaslaste nimesid ja alates 2013. aastast kannavad need California kohanimesid. _NEWLINE_21. sajandil toodetakse tootesarju iMac, iBook, Power Macintosh, PowerBook, MacBook, MacBook Pro ja MacBook Air."